In itwero gamo lapeny mamalo-ni nining? Dano mapol gitamo ni Lubanga cwako lweny. Gin giwaco ni i kare mukato angec en otelo jone mogo me cito ka lweny; dok bene Baibul moko lok meno. Ento, kitungcel kono, jo mukene giwaco ni Yecu, Wod pa Lubanga opwonyo lulub kore me maro lumonegi. (Matayo 5:43, 44) Pi meno, gin giwacci kit ma Lubanga neno kwede ki lweny olokke dok ni i kareni en pe cwako lweny.
In itamo ningo? Lubanga tika cwako lweny? Ka ce tye kumeno, ci en cwako tung kwene i lweny ma gitimme i kareni? Nongo lagam pi lapeny magi romo gudo kit ma ineno kwede ki lweny. Me labolle, ka onongo ingeyo ni Lubanga pe cwako lweny keken ento bene cwako bute ma in icwako i lweny moni-ni, nen calo cwinyi bibedo yom kun igeno ni bute ma icwako-ni aye ma biloyo i lweny. Ki tungcel, ibiwinyo nining ka iniang ni Lubanga cwako tung ka ma in pe icwako-ni? Labongo akalakala, kong ibilwodo tam ma imoko-ni kiryo.
Tye gin mo acel ma pire tek ma pe biyomo cwiny. Bedo ki ngec i kom kit ma Lubanga neno kwede ki lweny twero gudo kit ma ineno kwede Lubanga. Ka ce itye i kin dano milion mapol ma gudeno can malit adada pi lweny, ci pire tek adada ni myero i nge lagam pi lapeny man: Kit ma jo mogo gitamo kwede, Lubanga tika obedo ngat ma maro lweny ma ye nyo mito ni dano guden can macalo adwogi me lweny, nyo bene pe paro dok neno mere anena kit ma lweny diyo kwede lupeko?
Itwero bedo ki ur madit me niang ni lagam ma Baibul miyo pat mada ki tam ma dano gumiyo-ni. Medo i kom meno, nicakke wa i kare mukato angec nio kwede wa onyo, kit ma Lubanga neno kwede ki lweny peya olokke. Kong wanenu gin ma Baibul waco ma lubbe ki kit ma Lubanga onongo neno kwede ki lweny i kare pa jo Icrael ki dong i cencwari me acel, ki i kare ma Yecu pud tye i lobo. Meno bikonyowa me niang kit ma Lubanga neno kwede ki lweny i kareni ki dong ka ce lweny pud bigudo dano i kare me anyim.